Der har været meget debat om støjniveauet i Skagen, og det har fået Frederikshavn Kommune til at vedtage nye regler, som træder i kraft fra oktober 2017. Allerede nu er der øget kontrol med musikken ved de udendørs arrangementer denne sommer. Selv mener restauratørerne, at reglerne er snørklede og alt for restriktive. Det er nye støjmålinger fra den 19. juli, der har vist, at Skagen Fiskerestaurant igen har overskredet støjgrænserne i Restaurationsforskriften. Derfor har Frederikshavns Kommune endnu engang politianmeldt Skagen Fiskerestaurant for at overskride støjgrænserne. Fem dage tidligere, nemlig den 14. juli, blev Skagen Fiskerestaurant første gang politianmeldt for at have oversteget decibelgrænserne. - Selvfølgelig er det træls at blive meldt til politiet. Men jeg er bare kok, og alt det her med decibel og grænser er ret forvirrende, sagde Jesper Winter, restauratør på Skagen Fiskerestaurant, efter den første politianmeldelse.

Opsummering:
Nu er det anden gang, den samme restauratør i Skagen bliver politianmeldt af kommunen.